Harold (Harry) Kalmer (21 November 1956 – 26 Julie 2019) was 'n Suid-Afrikaanse skrywer. Harry Kalmer is op 21 November 1956 in die Hansa Kliniek in Bellville gebore en was die vierde kind van die familie. Sy pa is Kenneth Laurence Kalmer, 'n elektrotegniese ingenieur by die Spoorweë, en sy ma is Johanna Christina Steyn. Die gesin verhuis na die Leeuhof Spoorwegkamp waarna hulle in 1959 na Johannesburg verhuis.Harry gaan vanaf 1963 tot 1969 skool by Florida Laerskool en vanaf 1970 is hy by Florida Hoërskool, waar hy in 1974 matrikuleer. Hy wen die Redenaarsbeker en in 1973 skryf hy sy eerste toneelstuk. Hy studeer dan verder aan die Universiteit van Pretoria, waar hy in 1979 'n B.A.-graad behaal, met Afrikaans-Nederlands en Dramakunde as hoofvakke. Gedurende hierdie tyd gaan hy in 1978 na Amerika, waar hy die land per bus deurreis. In 1979 werk hy as 'n spoorwegklerk, terwyl hy deeltyds sy studie voltooi. Na sy twee jaar militêre diensplig, waar hy onder meer vir dertien maande as luitenant op die grens diens doen, keer hy in 1982 terug na die Spoorweë om vertaalwerk te doen.